Virallinen lehti nro C 195 , 22/06/1998 s. 0038



B4-0570, 0571, 0572, 0573, 0574 ja 0578/98 Päätöslauselma Etelä-Afrikasta Euroopan parlamentti, joka - ottaa huomioon aikaisemmat päätöslauselmat Etelä-Afrikasta ja Etelä-Afrikan ja Euroopan unionin tulevia suhteita koskevien kahdenvälisten neuvottelujen tilasta, A. muistuttaa Euroopan unionin ja Etelä-Afrikan kolmen vuoden ajan käymistä neuvotteluista, joiden on tarkoitus johtaa vapaakauppa-alueen syntyyn kahdenvälisen kauppa-, yhteistyö- ja kehityssopimuksen avulla, B. ottaa huomioon, että neuvottelujen viimeisimmällä kierroksella, joka pidettiin Brysselissä 23. ja 24. huhtikuuta 1998, saatiin aikaan jonkin verran edistystä viiniä ja väkijuomia koskevan erillisen sopimuksen osalta ja jonkin verran kauppa- ja tulliasioiden osalta, C. pahoittelee, että viimeisin neuvottelukierros ei tuonut edistystä kaupan ja ehdotetun vapaakauppa-alueen perustamisen ehtojen suhteen, D. ottaa huomioon, että neuvottelujen tulos vaikuttaa merkittävästi rauhaan ja vakauteen sekä työpaikkojen syntymiseen ja kestävään kehitykseen Etelä-Afrikassa ja eteläisen Afrikan alueella, E. muistuttaa, että Etelä-Afrikan ja EU:n välisillä sopimuksilla tulee olemaan huomattavia vaikutuksia Etelä-Afrikan naapurimaihin sekä Eteläisen Afrikan tulliliitossa (SACU) että Eteläisen Afrikan kehitysyhteisössä (SADC) ja tuleviin Euroopan unionin ja AKT-valtioiden välisiin neuvotteluihin, F. ottaa huomioon, että sopimuksilla olisi edistettävä alueellista yhdentymistä ja tasapainoista kehitystä eteläisessä Afrikassa ja helpotettava Etelä-Afrikan kauppaa, investointeja ja talouskasvua, G. ottaa huomioon, että molemmat osapuolet ovat sopineet siitä periaatteesta, että sopimusten olisi oltava toista osapuolta suosivia sekä ajoituksensa että sisältönsä puolesta, H. ottaa huomioon, että EU:n nykyisessä kauppaa koskevassa ehdotuksessa yli 45 prosenttia Etelä-Afrikan maataloustuotteista suljetaan jo ennakolta Euroopan unionin kanssa sovitun tariffinpoiston ulkopuolelle, I. ottaa huomioon, että komissio on sitoutunut arvioimaan sopimuksen vaikutuksia SACU:n alueeseen; 1. Pitää myönteisenä neuvotteluissa tähän asti saavutettua edistystä erityisesti Etelä-Afrikan voidessa liittyä Lomén sopimukseen tietyin ehdoin ja käsiteltäessä tulevan kahdenvälisen sopimuksen ongelmattomampia piirteitä, erityisesti muita kuin kauppaan liittyviä, sekä edistystä, jota on saavutettu sopimuksen yleisten tavoitteiden ja periaatteiden osalta, mukaan luettuna poliittinen vuoropuhelu; 2. Toistaa sitoumuksensa saada aikaan kauaskantoinen kauppa-, yhteistyö- ja kehityssopimus Etelä-Afrikan ja Euroopan unionin välillä ja tahtonsa edistää kaikkia osapuolia tyydyttävän sopimuksen pikaista aikaansaamista; 3. Vaatii neuvotteluosapuolia pääsemään nopeasti tasapuoliseen sopimukseen avoinna olevista kysymyksistä, jotta voidaan noudattaa vuoden 1998 puoliväliin asetettua määräaikaa neuvottelujen päättämiselle; 4. Uskoo, että on aivan välttämätöntä, että Etelä-Afrikalle tehdään mahdolliseksi päästä kohtuullisin ehdoin Euroopan unionin markkinoille; 5. Vaatii Euroopan unionia supistamaan niiden maataloustuotteiden lukumäärää, jotka jäisivät sopimusten ulkopuolelle, ja omaksumaan joustavamman lähestymistavan tuotteisiin, joita se ei onnistu kokonaan poistamaan poissulkevalta listalta; kehottaa Euroopan unionia erityisesti tutkimaan mahdollisuutta, että poissulkevaa listaa tarkistetaan säännöllisin väliajoin niin, että poissulkemiset eivät olisi pysyviä ja että jatkossa voitaisiin harkita tullinalennuksia; kehottaa myös sisällyttämään listaan vuodenaikojen mukaan muuttuvia tullimaksujen alennuksia ja harkitsemaan joissakin tapauksissa tullinalennuksia tarkoin määrätyissä kiintiöissä; 6. Pyytää komissiota varmistamaan, että Etelä-Afrikan kehitystarpeet otetaan huomioon, ennen kuin mitään sopimusta tehdään, mikä on sopusoinnussa sen pitkäaikaisen sitoutumisen kanssa uuden Etelä-Afrikan auttamiseen; 7. Pyytää komissiota keskustelemaan mahdollisista toimenpiteistä, joilla puututaan alueellisiin huolenaiheisiin, ja ottamaan huomioon mahdollisen Euroopan unionin ja Etelä-Afrikan välisen sopimuksen mahdolliset seuraukset eteläisen Afrikan alueelle; 8. Kehottaa komissiota toimittamaan Euroopan parlamentille ja AKT-EU-yhteiskokoukselle tulokset tutkimuksesta sopimuksen vaikutuksista SACU:n alueeseen; 9. Pyytää lisäksi komissiota kuulemaan pikaisesti SACU:n ja SADC:n jäseniä ja ehdottamaan toimenpiteitä niiden huolenaiheisiin vastaamiseksi säilyttääkseen alueen kaupankäynnin vakauden; 10. Vahvistaa kantansa, että Euroopan jälleenrakennus- ja kehitysohjelmalla (EPRD:llä) on yhä tärkeä merkitys Etelä-Afrikassa meneillään olevassa kehitysprosessissa; uskoo, että tätä ohjelmaa olisi jatkettava vuoden 1999 jälkeen niin, että nykyisessä EPRD:ssä tehty työ jatkuu ja pyytää komissiota esittämän parlamentille ehdotuksensa sopimukseksi, joka seuraisi nykyistä; 11. Pyytää komissiota selventämään sitä, miten Lomén sopimuksen alkuperäsääntöjä sovelletaan Etelä-Afrikkaan; 12. Pyytää komissiota esittämään erityisiä ehdotuksia, joilla korvattaisiin BLNS-maille (Botswana, Lesotho, Namibia ja Swazimaa) tullitulojen pieneneminen, joka johtuu yhteisestä ulkoisesta tariffista, jota sovelletaan Eteläisen Afrikan tulliliitossa (SACU); 13. Kehottaa komissiota ja Etelä-Afrikkaa varmistamaan, että sopimuksen kokonaisvaikutus AKT-valtioihin, ja erityisesti SADC:n alueeseen, on positiivinen; 14. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille sekä Etelä-Afrikan hallitukselle.